Melville Saayman | News | NWU | North-West University
Prof Melville Saayman is tans direkteur van die navorsingsfokusarea TREES (Toerismenavorsing in Ekonomiese Omgewings en Samelewing), voorheen bekend as die Instituut vir Toerisme en Vryetydstudies, aan die Noordwes-Universiteit (Potchefstroomkampus) in Suid-Afrika. TREES is die toonaangewende Toerismenavorsingsentiteit in Suid-Afrika.
Hy het op verskeie rade as direkteur gedien, insluitende die Suid-Afrikaanse Toerismeraad (SATOUR), Noordwes-Parke- en Toerismeraad, Instituut van Omgewings- en Rekreasiebestuur, Nasionale Soölogiese Raad, Suid-Afrikaanse Nasionale Rekreasieraad (SANREC), Noordwes Rekreasieraad (PROREC-NW) en Noordwes Ontwikkelingskorporasie. Op internasionale vlak is hy ŉ lid van die uitvoerende komitee van die Vereniging van Internasionale Kundiges oor Toerisme (AIEST) en dien hy ook op die Wêreldtoerismeorganisasie se paneel van kundiges. Hy is die eerste Suid-Afrikaner wat aangewys is as hulpbronredakteur van die toonaangewende toerismetydskrif Annals of Tourism Research.
Hy dien ook op verskeie ander redaksies en het al in die meeste van die bekendste nasionale en internasionale toerismetydskrifte gepubliseer. Hy is tans aktief op die gebied van toerisme- en vryetydekonomie en -ontwikkeling. Hy was die eerste Nasionale Navorsingstigting-gegradeerde navorser in toerisme in Suid-Afrika.
Verskeie boeke oor vryetydsbesteding en ekonomie (20), wetenskaplike artikels (110), tegniese verslae (300) en indiensopleidingshandleidings (8) het al uit sy pen verskyn. Hy het al as studieleier en promotor opgetree vir 80 meesters- en doktorsgraadstudente en het al 85 referate by internasionale konferensies gelewer. In 2010 was hy die tweede-produktiefste navorser en in 2011 en 2012 die produktiefste navorser by die Noordwes-Universiteit. Hy is getroud met Andrea en hulle het twee dogters – Dominique en Anaïs.
Direkteur TREES: Fokus Area
Fakulteit: Ekonomiese en Bestuurswetenskappe
Medelye van die NWU: Afsterwe van prof Melville Saayman